Man verdrink voor familieFrans Gerber, ŉ 47-jarige inwoner van Joubertina in die Oos-Kaap, het Sondag voor sy familie verdrink toe hy in die see by Jeffreysbaai gaan swem het. Gerda Swart, ŉ polisiewoordvoerder, sê ŉ fratsgolf het hom vermoedelik onder die water ingetrek. “Gerber en vriende het saam geswem toe hy deur die golf oorweldig en onder die water ingetrek is. Sy vriende het hom probeer red en sy liggaam na die oewer gebring waar hulle mond-tot-mond-asemhaling begin toepas het,” het Swart gesê. Bystanders het tevergeefs probeer om Gerber te red. Hy is deur paramedici op die toneel dood verklaar. Die polisie se trauma-eenheid staan die gesin by.